  Майя Бывальцева Маркетингъя Visit Russia йӧскалык центр Удмуртиез кунгож сьӧрысь туристъёслы ветлымон интыосын списоке пыртӥз. Санкт-Петербургын Удмуртилэн арняез улсын 1-тӥ инвожое компания но элькун кивалтэт тупанкыл гожтӥзы, ивортэ улосвылысь экономикая министерстволэн пресс-службаез. «Россиын кунпуш но пырон туризмез азинтонлы саклык висъяське. Элькунлэн бадӟым луонлыкъёсыз вань, со Россиысь но кунгож сьӧрысь туристъёслы тунсыко луыны быгатэ. Улосвыллэн аспӧртэм лулчеберетэз, яркыт сям-йылолъёсыз, узыр инкуазез. Со сяна, элькунын дась турпродуктъёс вань», - пусйиз Туризмъя федерал агентстволэн кивалтӥсезлэн воштӥсез но Visit Russia ӵектослэн кураторез Сергей Корнеев. Удмуртиысь кивалтэтлэн тӧроезлэн воштӥсез Андрей Кузнецов верамъя, кылем арын элькунэ 800 сюрс пала куноос вуылӥзы, ужез валаса радъяно ке, лыдпус кӧня ке поллы будыны быгатоз. Тупанкылэз юнматэм бере Удмуртия сярысь ивортодэт компанилэн кунгож сьӧрысь офисъёсаз вуоз. Со сяна, элькунын дышетонъя туризмез азинтыны чаклало. Удмуртиысь одӥгез туроператор но Санкт-Петербургысь туризмъя компания дышетскисьёс понна туръёсты, улосвылкуспо туръёсты но мерлыко туризмез азинтыны вераськизы. Тегъёс: Туризм Ижкар АндрейКузнецов Удмуртия кивалтэт экономикаяминистерство  